
                             PARLAMENTUL  ROMÂNIEI
                   CAMERA DEPUTAŢILOR
	 COMISIA JURIDICĂ, DE
DISCIPLINĂ ŞI IMUNITĂŢI
	Bucureşti, 26 mai 2010
                 Pl.x  268/2010


   RAPORT
la propunerea legislativă privind despăgubirea persoanelor care au suferit pagube provocate de trupele ruse în cel de-al doilea război mondial
 În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind despăgubirea persoanelor care au suferit pagube provocate de trupele ruse în cel de-al doilea război mondial, transmisă cu adresa nr. Pl.x 268 din 3 mai 2010 şi înregistrată sub nr. 31/417 din 5 mai 2010.

  Potrivit prevederilor art. 75 din Constituţia României, republicată şi ale art. 92 alin.(9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 26 aprilie 2010.

Guvernul, prin punctul de vedere transmis, cu adresa nr. 367 din 15 februarie 2010, nu susţine adoptarea acestei iniţiative legislative.
           Consiliul Legislativ a avizat negativ propunerea legislativă, conform avizului nr. 1439 din 30 noiembrie 2009.

           Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului nr. 25/445.

Propunerea legislativă are ca obiect de reglementare acordarea unor despăgubiri, de natură financiară, persoanelor care au suferit în mod direct, pagube provocate de trupele ruse în cel de-al doilea război mondial, soţului supravieţuitor sau copiilor acestora, dacă fac dovada acestui lucru prin mijloace de probă prevăzute de lege şi se adresează primăriilor pe raza cărora au avut domiciliul în anul 1944.  
În conformitate cu prevederile art.61 din Regulamentul Camerei Deputaţilor, republicat cu modificările ulterioare, membrii Comisiei juridice au examinat propunerea legislativă, în şedinţa din 26 mai 2010. 
          În urma examinării propunerii legislative, membrii Comisiei juridice au hotărât, cu unanimitate de voturi, să se propună plenului Camerei Deputaţilor, respingerea propunerii legislative privind despăgubirea persoanelor care au suferit pagube provocate de trupele ruse în cel de-al doilea război mondial, întrucât soluţiile preconizate prin această iniţiativă legislativă nu acoperă întreaga problematică a relaţiilor sociale şi nu instituie reguli necesare suficiente şi posibile, care să conducă la o cât mai mare stabilitate şi eficicenţă legislativă. Iniţiativa legislativă reglementează doar măsurile de stabilire a acordării de despagubiri fără a avea în vedere reglementarea celorlalte măsuri care se impun, precum: criterii de evaluare şi modalităţile de stabilire a cuantumului despăgubirilor, funcţionarea eventualelor comisii judeţene care să analizeze şi să rezolve cererile de acordare a despăgubirilor, termenele de depunere a cererilor precum şi criteriile în baza cărora se va stabili că persoanele au suferit, în mod direct, pagube provocate prin ridicări silite de bunuri.
Din numărul total de 28 membri ai Comisiei juridice, de disciplină şi imunităţi au participat la dezbateri 15 deputaţi.
          În raport cu obiectul şi conţinutul său propunerea legislativă face parte din categoria legilor ordinare.
              PREŞEDINTE,                                                               SECRETAR,
             Daniel BUDA                                                       Gabriel ANDRONACHE

 Consilier, Ciprian Bucur

